Kaapse Spar roer harte met inperking-gebaarSpar Palm Grove (Foto: Facebook) Spar Palm Grove het Saterdag aangekondig dat hy twee afdelings in sy winkel sal sluit om klante sodoende aan te moedig om ander plaaslike sakeondernemings te ondersteun. Dié winkel wat deel is van die Palm Grove-sentrum in Durbanville het die besluit met ŉ inskrywing op sy Facebook-blad bekend gemaak, en die inskrywing het sosialemediagebruikers se harte behoorlik aangeraak. “Soos die son vanaand oor ons winkel sak, is ons oorweldig met dankbaarheid dat ons winkel se deure kan oopbly en ons personeel ŉ inkomste kan verdien terwyl ons dit doen waarvoor ons lief is. Ons wil egter ons buurwinkels salueer en met Werkersdag dink aan die mense wat die afgelope paar weke nie meer ‘werkers’ kon wees of ŉ inkomste kon verdien nie.” Spar Palm Grove het in die lig van dié gebeure besluit om hul skryfbehoefterakke te sluit en vrieskaste met bevrore hamburger-produkte leeg te maak om mense aan te moedig om ook ander sakeondernemings in die Palm Grove-sentrum te ondersteun. “In plaas van by ons koop vra ons dat jy Hein en sy span by Pen Cafe Stationers en Werner by die RocoMama’s-span sal ondersteun. “As eienaars van sakeondernemings moet ons nou, meer as tevore, mekaar ondersteun.” Mense op sosiale media was gaande oor dié inisiatief en het dit sedertdien wyd versprei op verskeie platforms. Een aanhanger wat kommentaar gelewer het skryf dat dié Spar ŉ goeie voorbeeld stel vir ander winkels om mekaar te ondersteun in moeilike tye. “Ek het gehuil terwyl ek hierdie plasing gelees het,” skryf ŉ ander in die kommentaarveld. “Wat ŉ pragtige en hartroerende gebaar. Dankie vir julle mooi harte. Dit is as gevolg van mense soos julle dat ons saam hierdeur sal kom.”